
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 19 decembrie 2011

PL-x 718/2011


AVIZ

asupra

proiectului de Lege pentru modificarea şi completarea Legii nr.53/2003 – Codul Muncii 
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea Legii nr.53/2003 – Codul Muncii, trimis cu adresa nr. PL-x 717 din 5 decembrie 2011, înregistrat cu nr.31/1200 din 7 decembrie 2011.
Proiectul de lege a fost adoptat de Senat, în şedinţa din 28 noiembrie 2011, în condiţiile articolului 115 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare modificarea Legii nr.53/2003 – Codul Muncii, cu modificările şi completările ulterioare, propunându-se ca ziua de 7 aprilie să fie declarată zi de doliu naţional.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 19 decembrie 2011.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.1666 din 14 iulie 2011, conform căruia Guvernul nu susţine adoptarea iniţiativei legislative şi avizul negativ al Consiliului Legislativ, aviz cu nr.650 din 14 iunie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât adoptarea măsurii propuse ar putea fi interpretată ca o lipsă de respect din partea României la adresa Organizaţiei Mondiale a Sănătăţii, a statelor membre ce sărbătoresc această zi şi asupra personalului din sistemul sanitar care din anul 2005 şi până în prezent sărbătoreşte această zi şi are programate diferite acţiuni în cinstea zilei de 7 aprilie, Ziua Mondială a Sănătăţii, stabilită de Organizaţia Mondială a Sănătăţii. 
În raport de obiectul şi conţinutul reglementării, iniţiativa legislativă face parte din categoria legilor ordinare.
                                             PREŞEDINTE,                          
                 SECRETAR,

                                              Daniel Buda                                               Gabriel Andronache
Consilier parlamentar,

Rodica PENESCU
_1384859588.unknown

